b'\n_START_ARTICLE_\nExitus\n_START_PARAGRAPH_\nExitus ry on vuonna 1993 perustettu aatteellinen, poliittisesti ja uskonnollisesti sitoutumaton yhdistys, jonka p\xc3\xa4\xc3\xa4tavoitteena on saada Suomeen aktiivisen eutanasian salliva laki. _NEWLINE_Lis\xc3\xa4ksi yhdistyksen tarkoituksena on her\xc3\xa4tt\xc3\xa4\xc3\xa4 ja syvent\xc3\xa4\xc3\xa4 keskustelua kuolemasta sek\xc3\xa4 parantumattomasti sairaiden oikeudesta arvokkaaseen kuolemaan, edist\xc3\xa4\xc3\xa4 laissa s\xc3\xa4\xc3\xa4dettyjen potilaan oikeuksien toteutumista terveydenhuollossa, sek\xc3\xa4 tukea kaikkia terveydenhuollon pyrkimyksi\xc3\xa4 j\xc3\xa4rjest\xc3\xa4\xc3\xa4 Suomeen kattava pitk\xc3\xa4aikais- ja terminaalipotilaiden hoito._NEWLINE_Exitus ry j\xc3\xa4rjest\xc3\xa4\xc3\xa4 muun muassa eutanasiaa ja hoitotahtoa koskevia avoimia esitelm\xc3\xa4- ja keskustelutilaisuuksia. Lis\xc3\xa4ksi yhdistys antaa tietoa ja tukea yksitt\xc3\xa4isille potilaille ja heid\xc3\xa4n omaisilleen eutanasiaan liittyviss\xc3\xa4 kysymyksiss\xc3\xa4._NEWLINE_J\xc3\xa4rjest\xc3\xb6n puheenjohtajana on ollut vuodesta 2016 l\xc3\xa4htien sairaanhoitaja Kari Viholainen. Terhokodin entinen ylil\xc3\xa4\xc3\xa4k\xc3\xa4ri Juha H\xc3\xa4nninen nimettiin yhdistyksen hallitukseen l\xc3\xa4\xc3\xa4ketieteelliseksi asiantuntijaksi huhtikuussa 2019. Exitus ry julkaisi KUOLINAPUTAHDON lokakuussa 2019._NEWLINE_Eutanasia-kansalaisaloitteen k\xc3\xa4sittelyn yhteydess\xc3\xa4 kev\xc3\xa4\xc3\xa4ll\xc3\xa4 2018 eduskunta edellytti asiantuntijaty\xc3\xb6ryhm\xc3\xa4n perustamista selvitt\xc3\xa4m\xc3\xa4\xc3\xa4n saattohoidon / palliatiivisen hoidon tilaa sek\xc3\xa4 kuolinapu/ eutanasialains\xc3\xa4\xc3\xa4d\xc3\xa4nt\xc3\xb6\xc3\xa4. Ty\xc3\xb6ryhm\xc3\xa4 ty\xc3\xb6skentelee kes\xc3\xa4\xc3\xa4n 2021 saakka ja antaa silloin lausunnon ja mahdollisia esityksi\xc3\xa4 lains\xc3\xa4\xc3\xa4d\xc3\xa4nn\xc3\xb6n muutoksiksi.'